Id-Deċiżjoni tal-Kummissjoni
tal-25 ta’ Marzu 2002
li tistabilixxi l-kriterji ekoloġiċi sabiex tingħata l-eko-tikketta Komunitarja lill-kisi iebes ta’ l-art
(notifikata fid-dokument numru K(2002) 1174)
(Test b’rilevanza għaż-ŻEE)
(2002/272/KE)
IL-KUMMISJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1980/2000 tal-Parlament Ewropew u tal-Kunsill tas-17 ta’ Lulju 2000 dwar skema riveduta ta’ l-għotja ta’ l-eko-tikketta Komunitarja [1], u b’mod partikolari l-Artikolu 4 u l-Artikolu 6(1) tiegħu,
Billi:
(1) Skond ir-Regolament (KE) Nru 1980/2000 l-eko-tikketta Komunitarja tista’ tingħata lil prodott li jippossjiedi l-karattersitiċi li jippermettulu li jikkontribwixxi b’mod sinifikanti għat-titjib fejn għandhom x’jaqsmu aspetti ambjentali prinċipali.
(2) Ir-Regolament (KE) Nru 1980/200 jistabilixxi illi l-kriterji speċifiċi ta’ l-eko-tikketta għandhom jiġu stabbiliti skond il-gruppi ta’ prodotti.
(3) Il-miżuri provduti f’din id-Deċiżjoni huma msejsa fuq l-abbozz tal-kriterji żviluppat mill-Bord ta’ l-Unjoni Ewropea għall-Għoti ta’ l-Eko-tikketti stabbilit bl-Artikolu 13 tar-Regolament (KE) Nru 1980/2000.
(4) Il-miżuri provvduti f’din id-Deċiżjoni huma skond l-opinjoni tal-Kumitat istitwit fl-Artikolu 17 tar-Regolament (KEE) Nru 1980/2000,
ADOTTAT DIN ID-DEĊIŻJONI:
Artikolu 1
Sabiex tiġi mogħtija l-eko-tikketta Komunitarja skond ir-Regolament (KE) Nru 1980/2000, il-kisi iebes ta’ l-art irid jidħol fil-grupp ta’ prodotti kif iddefinit fl-Artikolu 2 ta’ din id-Deċiżjoni, u jrid jikkonforma mal-kriterji ekoloġiċi stabbiliti fl-Anness.
Artikolu 2
Il-grupp ta’ prodotti "il-kisi iebes ta’ l-art" għandu jikkomprendi l-prodotti iebsa li ġejjn għall-użu tal-kisi ta’ l-art ġewwa u barra, mingħajr ebda funzjoni strutturali rilevanti: il-ġebel naturali, il-ġebel agglomerat, l-unitajiet taċ-ċangar bil-konkrit, il-madum tat-terrazza, il-madum taċ-ċeramika u l-madum tal-fuħħar.
Artikolu 3
Għall-finijiet amministrattivi n-numru tal-kodiċi assenjat lill-grupp ta’ prodotti "kisi iebes ta’ l-art" għandu jkun "021".
Artikolu 4
Din id-Deċiżjoni għandha tapplika mill-1 ta’ April 2002 sal-31 ta’ Marzu 2006. Jekk fil-31 ta’ Marzu 2006 ma jkunux ġew adottati l-kriterji riveduti, din id-Deċiżjoni għandha tapplika sal-31 ta’ Marzu 2007.
Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, fil-25 ta’ Marzu 2002.